Diari Oficial de la Generalitat Valenciana


Sumari del DOGV 4746, del 05-05-2004 (2004/4384)

ORDE de 26 d'abril del 2004, de la Conselleria de Cultura, Educació i Esport, per la qual es regula l'admissió de l'alumnat en els centres docents de la Comunitat Valenciana, sostinguts amb fons públics, per a cursar ensenyances de Formació Professional Específica de Grau Superior.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4746

Data del DOGV
:   05-05-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/4384


Data del document
:   26-04-2004

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * ensenyament professional
    * formació professional
    * alumnat
    * accés a l'educació

ORDE de 26 d'abril del 2004, de la Conselleria de Cultura, Educació i Esport, per la qual es regula l'admissió de l'alumnat en els centres docents de la Comunitat Valenciana, sostinguts amb fons públics, per a cursar ensenyances de Formació Professional Específica de Grau Superior. [2004/4384]
  
La Llei Orgànica 10/2002 de 23 de desembre, de Qualitat de l'Educació, establix en el títol I, capítol VI, article 38, els requisits d'accés a la Formació Professional Específica.
  
El Reial Decret 362/2004, de 5 de març (BOE de 26 de març), pel qual s'establix l'ordenació general de la formació professional específica establix, en el capítol V, articles 23 i 24, l'admissió en els centres que impartisquen formació professional i la reserva de places per als que accedixen per mitjà de prova, respectivament.
  
La Llei 11/2003, de 10 d'abril (DOGV d'11 d'abril), sobre l'Estatut de les Persones amb Discapacitat, establix, en l'article 23, la prioritat i reserva de places en els cursos de formació professional.
  
En virtut d'això i fent ús de les competències que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Àmbit d'aplicació
  
L'admissió de l'alumnat en els centres docents sostinguts amb fons públics, ubicats en l'àmbit de gestió de la Conselleria de Cultura, Educació i Esport, que impartisquen ensenyances de Formació Professional Específica de grau superior es regirà pel que establix esta orde.
  
Segon. Accés
  
L'accés de l'alumnat serà directe o per mitjà de la superació d'una prova.
  
1. Condicions d'accés directe.
  
Seran requisits acadèmics necessaris per a tindre accés directe als cicles formatius de grau superior estar en possessió de:
  
- Títol de Batxillerat.
  
- Títol de Batxillerat Experimental.
  
- COU o Preuniversitari.
  
- Títol de Formació Professional de segon grau o altres titulacions equivalents a efectes acadèmics.
  
- Títol universitari, sense posseir cap de les titulacions anteriors.
  
2. Condicions d'accés per mitjà de prova
  
Tota aquella persona que no reunisca els requisits d'accés directe als cicles de grau superior, podrà accedir a estos després de la superació d'una prova que podrà realitzar sempre que tinga 20 anys d'edat o els complisca l'any que es realitze la prova, o bé 18 anys o complir-los també l'any que es realitza la prova, si acredita haver superat un cicle de grau mitjà i desitja accedir a un cicle de grau superior de la mateixa família professional.
  
Tercer. Vacants
  
Les vacants oferides per a cursar cicles formatius de grau superior s'adjudicaran d'acord amb els criteris següents:
  
1. Es reservarà almenys una plaça i fins a un 3% de les oferides, per a les persones amb discapacitat, aplicant les prioritats a què fa referència la Llei 11/2003, sobre l'Estatut de Persones amb Discapacitat, anteriorment mencionada.
  
2. En els cicles formatius de la família d'Activitats Físiques i Esportives es reservaran, per als qui acrediten ser esportistes d'elit de nivell A i de nivell B de la Comunitat Valenciana, o esportistes d'alt nivell, les places següents:
  
a) 1 plaça per grup per a accés directe.
  
b) 2 places per grup per a accés per mitjà de prova.
  
3. La resta de places oferides es distribuiran de la forma següent:
  
a) El 80% de les places per a accés directe, aplicant els criteris de prioritat a què fa referència l'apartat quint d'esta orde.
  
b) El 20% per a accés per mitjà de prova, que seran assignades segons la qualificació obtinguda en esta.
  
Una vegada finalitzat el procés de matrícula extraordinària, les vacants es podran acumular en a) o en b) indistintament.
  
Quart. Sol·licituds
  
Es presentaran en triple versió, segons model que figura com a annex I a esta orde, en el centre docent on se sol·licite plaça en primera opció.
  
En la sol·licitud s'indicarà un màxim de tres opcions per orde de prioritat.
  
A la sol·licitud s'adjuntarà tota la documentació acreditativa per a l'accés, així com la necessària per a l'aplicació dels criteris de prioritat a què fa referència la present orde.
  
Quint. Admissió
  
1. El calendari i procediment a seguir per a l'admissió serà el que establisca, per a cada curs acadèmic, la corresponent resolució de la Direcció General d'Ensenyament.
  
2. El Consell Escolar del centre educatiu serà l'òrgan competent per a decidir l'admissió de l'alumnat i podrà, si ho estima oportú, incorporar com a assessors les direccions de departament de família professional.
  
3. El criteri prioritari per a l'admissió de l'alumnat per prova d'accés, serà la qualificació obtinguda en esta.
  
4. Criteris de prioritat per a l'accés directe:
  
Segons el cicle formatiu, dels indicats en la primera columna del quadre que constituïx l'annex II a esta orde, els criteris de preferència seran:
  
1. Tindran igual prioritat aquells alumnes que hagen cursat alguna de les modalitats de Batxillerat o de Batxillerat Experimental, així com les respectives opcions del Curs d'Orientació Universitària, totes elles indicades en la segona columna de l'annex II.
  
2. A continuació, per a l'assignació de places, es tindrà en consideració haver cursat la matèria que figura en la columna tercera de l'annex II, siga quina siga la modalitat de Batxillerat que acredite.
  
3. Per a les places encara lliures, s'aplicaran per orde de preferència:
  
a) Altres modalitats de Batxillerat.
  
b) Altres modalitats de Batxillerat Experimental.
  
c) Altres opcions de COU o PREU.
  
d) FP de segon grau o titulació equivalent a efectes acadèmics.
  
e) Titulació universitària, sense complir cap requisit anterior.
  
Per a la selecció es tindrà en compte la valoració de l'expedient acadèmic, calculada:
  
a) Per a Batxillerat i Batxillerat Experimental, la qualificació final.
  
b) Per a COU, la nota mitjana dels cursos de BUP i COU.
  
c) Per a FP i titulats universitaris, la nota mitjana de l'expedient acadèmic.
  
En igualtat de condicions, es donarà preferència als aspirants de més edat o a aquells que acrediten una experiència laboral afí amb les ensenyances del cicle formatiu sol·licitat.
  
Sext. Comissions de Coordinació
  
Es constituirà una Comissió de Coordinació en cada província, que estarà composta per tres inspectors designats per la Direcció Territorial de Cultura, Educació i Esport corresponent.
  
En el seu àmbit respectiu les seues funcions seran:
  
- Comprovar que cada sol·licitant ha presentat una única instància i anul·lar les duplicitats atenent la data i, si cal, el número de registre d'entrada.
  
- Assignar places vacants d'accés directe o d'accés per mitjà de prova, segons les preferències indicades en les corresponents sol·licituds, una vegada rebudes, de tots els centres docents, les llistes de no admesos, classificades i ordenades en funció dels grups i criteris de prioritat que establix la present Orde i les places d'accés directe o d'accés per mitjà de prova encara lliures. Per a esta assignació la Comissió podrà demanar dels centres educatius tota la documentació que estime oportuna.
  
- Fer públiques en les Direccions Territorials de Cultura, Educació i Esport les places vacants, tant d'accés directe com d'accés per prova.
  
- Finalitzat el procés d'admissió extraordinari de setembre, procedir a l'adjudicació de vacants per acumulació, en els dos sentits, de les places encara lliures tant d'accés directe com d'accés per prova.
  
- Resoldre les reclamacions formulades en relació amb tot el procés d'admissió de l'alumnat ací ordenat.
  
Sèptim. Revisió dels actes en matèria d'admissió
  
Els acords i les decisions tant dels Consells Escolars com de les Comissions de Coordinació podran ser objecte de recurs d'alçada davant dels respectius directors territorials de Cultura, Educació i Esport.
  
Les reclamacions davant dels Consells Escolars hauran de formular-se en el termini de tres dies hàbils a comptar des de l'endemà de la publicació de les llistes provisionals i ser resoltes amb anterioritat a la publicació de les llistes definitives.
  
Les reclamacions a l'adjudicació de vacants per les Comissions de Coordinació hauran de formular-se en el termini de tres dies hàbils a comptar des de l'endemà que es faça pública la dita adjudicació i ser resoltes en el termini dels tres dies hàbils següents des de la presentació de la reclamació.
  
Octau. Matriculació
  
El calendari i el procediment a seguir per a la matriculació de l'alumnat seran els que s'establisquen cada curs en la corresponent resolució de la Direcció General d'Ensenyament.
  
Únicament podrà matricular-se en la modalitat d'horari especial l'alumnat que complisca els requisits establits en l'Orde de 5 de juliol de 1999 (DOGV del 21 de juliol), modificada per l'Orde de 7 de febrer del 2000 (DOGV del 16 de febrer), per les quals es regula este tipus d'ensenyances.
  
Si s'oferix més d'un torn (matí i vesprada) per al mateix cicle formatiu haurà d'indicar-se en la matrícula la preferència, tenint en compte que la seua assignació s'efectuarà segons l'orde prioritari següent:
  
1. Treballadors en actiu.
  
2. Alumnat amb pares amb discapacitat igual superior al 33%.
  
3. Esportistes d'elit o d'alt nivell.
  
4. Alumnat matriculat en ensenyances reglades de règim especial.
  
No es podrà formalitzar matrícula, en un mateix curs escolar, en dos o mes ensenyances de règim general en centres docents no universitaris sostinguts amb fons públics.
  
DISPOSICIÓ DEROGATÒRIA
  
Queda derogada l'Orde de 26 de març del 2003, de la Conselleria de Cultura i Educació, per la qual es regula l'admissió de l'alumnat en els centres de la Comunitat Valenciana, sostinguts amb fons públics, per a cursar ensenyances de Formació Professional Específica de Grau Superior, així com totes les normes, d'igual o inferior rang, que s'oposen al que establix la present orde.
  
DISPOSICIONS FINALS
  
Primera
  
Es faculta el director general d'Ensenyament perquè dicte les disposicions necessàries per al desenrotllament del que preveu esta orde.
  
Segona
  
La Inspecció Educativa i les direccions de cada centre docent, compliran i faran complir el que establix esta orde i adoptaran les mesures necessàries perquè el seu contingut siga conegut per tots els membres de la comunitat educativa.
  
Tercera
  
Esta orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 26 d'abril de 2004
  
El conseller de Cultura, Educació i Esport